Den 52-årige tidligere bandeleder, Danny Abdalla, skal mandag i retten tiltalt for voldtægt og frihedsberøvelse.

I oktober blev den tidligere bandeleder, Danny Abdalla, idømt til 12 års fængsel blandt andet for voldtægter. Mandag skal han endnu engang for retten – denne gang blandt andet også tiltalt for voldtægt. Episoderne, som Danny Abdalla er tiltalt for, fandt sted i 2014. Her skulle han blandt andet have holdt en ung kvinde indespærret i et døgn og udsat hende for seksuelle overgreb. Få dage efter den første episode blev kvinden endnu engang hentet i bil mod sin vilje og kørt til Frederikshavn, hvor hun i et døgn blev holdt indespærret og udsat for seksuelle overgreb. Mandag starter retssagen ved Retten i Hjørring. Der er afsat fire dage til retssagen og anklagemyndigheden går efter en forvaringsdom til Danny Abdalla.